ICOM 7400 PREDRIVERI TX PROBLEM I TRAJNO RJEŠENJE
Godinama se već vuče ovaj problem bez pravoga rješenja.

Objavljeno je na desetke raznih „opcija“ ali ni jedna nije u potpunosti otklonila problem. Uključujući i tvorničke preporuke za promjenu struje mirovanja na tranzistorima za pobudu izlaznog stupnja, (predriverima) i zamjenu nekih otpornika i dioda. Smanjenjem struje mirovanja po ovim preporukama, (na 10-tak dostupnih uređaja) postiglo se to, da su se predriveri (2SK2975) nešto manje grijali, modulacija je na KV-u bila dobra, na 50 MHz prihvatljiva a na 144 MHz neupotrebljiva. Ukupna izlazna snaga je bila nešto manja ovisno o opsegu. 
Tranzistori se jednostavno pregrijavaju i zbog toga se razleme i izgube kontakt. 

Kraj predaje (NO TX).

Slika2:

Postoje i neka rješenja sa zamjenskim tranzistorima RD15HVF (isprobao sam ih) koja rade dobro na KV-u ali nikako i na 144 MHZ, modulacija je loša, kutijasta, tupa, bez dinamike i visokih tonova.

Radio sam ovu „ikebanu“ sa klasičnim elementima, sa SMD elementima i sa pločicom. Rezultat je uvijek bio polovičan. Jedan uređaj radi dobro i sa ovim „rješenjem“ ali samo jedan, tako da je to više iznimka nego pravilo.

Ovdje isto vrijedi pravilo da ne kupujete tranzistore na EBAY-u i sl. od neprovjerenih dobavljača.

Odmah ćete se pokajati.

Slika4: [image: image4.jpg]



Kada se jedan od uređaja pojavio treći puta sa istim problemom zaključio sam da više nema smisla raditi isto. Mijenjati tranzistore ili ih ponovo prelemiti. Moram napomenuti, da ovaj uređaj nije radio FT-8 načinom rada, već je samo imao duže CQ relacije poziva u natjecanju. Jednako tako moram napomenuti da su tranzistori (predriveri) na 8 od 10 uređaja preživjeli pregrijavanje i nakon što sam ih ponovo zalemio radili su normalno kao kada je uređaj izašao iz tvornice.

Obzirom da se uređaj pokazao odličnim za rad u natjecanjima, odlučio sam riješiti problem zauvijek na bilo koji način. Razmišljao sa i o tome da napravim potpuno novu pločicu sa većim hladnjakom. Na sreću pokazalo se da za to nema potrebe.
Što je problem?
Pažljivim promatranjem onoga komadića metala na koji su zalemljeni tranzistori a koji tvornica zove „hladnjak“ došao sam do zaključka da se inžinjerima potkrala nevjerojatna greška. Ova greška je od inače odličnog uređaja napravila radio „slučaj“ koji nije riješen do kraja proizvodnje. Na tome „hladnjaku“ koji se nalazi ispod pločice predrivera su dvije izbočine (metalna blokića) na koje se lemi source tranzistora 2SK2975. Oni su veličine 3 glavice šibice svaki.

 Ta dva blokića metala su jedino što hladi tranzistore. 

Kako? 
Jednostavno. Pogledate li taj „hladnjak“ sa donje strane(slika 5), vidjet ćete da na sebi ima dvije pravokutne rupe, jednake širine i dubine (visine) kao i ta dva blokića koji se nalaze sa gornje strane „hladnjaka“. Točnije, ta dva blokića su presom izbijena na gornju stranu „hladnjaka“. Ispod blokića se nalazi tanki lim koji zatvara rupu na tijelu „hladnjaka“ koja je nastala izbijanjem blokića. 

Pa što onda hladi tranzistore? Pravi odgovor bi bio, ništa.

Dodirna površina između blokića i tijela hladnjaka je manja od 1 milimetra. Ta zanemarivo mala površina i bakreni vodovi na pločici su jedino što hladi ta dva „jadnika“.
Tu prestaju sve priče o tome kako su 2SK2975 „problematični“ i loši tranzistori. Malo koji tranzistor bi preživio ovakvu torturu bez hlađenja. Nažalost ovaj tranzistor se više i ne proizvodi, kvalitetno se može zamijeniti sa RD07MVS1.

Kako riješiti problem?
Napravio sam novi hladnjak od bakra postupkom glodanja. Slika 7.

Slika7:
Na ovome hladnjaku su blokići jedna cjelina sa tijelom hladnjaka, cijelom donjom površinom su naslonjeni na tijelo hladnjaka. Ispod njih nema rupa i cijelom dodirnom površinom prenose temperaturu na hladnjak.
Sa ovakvim hladnjakom i nakon nekoliko minuta predaje punom snagom, FM modulacijom, temperatura tranzistora nije prelazila 75 C. Dok je sa  originalnim hladnjakom prelazila 180C. 

Slika8:

Slika9:
Ukupna struja mirovanja mora biti 3.5-4.5A, tek tada je modulacija na svim bandovima dobra a izlazna snaga 100W. (uređaj na prijemu (RX) vuče 1.5-1.6A ovisno o frekvenciji)

Druga opcija koja je dobra, ali ne i odlična, je da se rupe sa donje strane originalnog „hladnjaka“ popune metalom, postupkom tvrdog lemljenja. Naravno prije toga ćete skinuti tranzistore.

Termo pasta ispod hladnjaka je poželjna.
Tranzistor 2SK2973 se također jako pregrijava. Ovo se može čuti kod dužih relacija u predaji. Modulacija postaje lošija.

Slika10:

Ovo se vrlo jednostavno riješi tako, da se na source tranzistora zalemi bakrena trakica širine 4-5 milimetara, dužine 2-3 centimetra. Mališa sada lakše diše. Slika 10 i 11.

SlikSlika11:
Ovaj tranzistor također, u originalnoj izvedbi ne hladi ništa.

Zaključak: ne mijenjajte ništa na uređaju osim hladnjaka. Ne dirajte postavke struje mirovanja niti

bilo što drugo. Jednostavno fizički zamijenite hladnjak i sve će biti u redu.

Sretno, 9A4CW, Dejan

